මේ දිනවල ටැන්සානියාවේ රාජ්‍ය චාරිකාවක නිරත ජනාධිපතිතුමා සහ ටැන්සානියානු නායකයා අතර ද්විපාර්ශ්වික හමුව එරට රාජ්‍ය නායක නිල නිවසේ දී පැවැත්විණ.දීර්ඝ වේලාවක් පැවැති මෙම සාකච්ඡාවේ දී විෂය ක්ෂේත්‍ර ගණනාවක් කෙරෙහි ශ‍්‍රී ලංකා- ටැන්සානියානු රාජ්‍ය නායකයන්ගේ අවධානය යොමු වූ අතර දෙරටේ ආර්ථික, ආයෝජන, වෙළෙඳ, තාක්‍ෂණ හා සංචාරක ක්ෂේත්‍රවල අන්‍යෝන්‍ය සහයෝගීතාව ඉන් ප‍්‍රධාන තැනක් ගත්තේය.ශ‍්‍රී ලංකාවේ පවත්නා ආයෝජන අවස්ථා පිළිබඳව විස්තර කළ ජනාධිපතිතුමා එම අවස්ථාවෙන් ප‍්‍රයෝජන ගන්නා ලෙස ටැන්සානියා ආයෝජකයන්ට ආරාධනා කළේය.නොවැම්බර් මස ශ‍්‍රී ලංකාවේ පැවැත්වීමට නියමිත පොදු රාජ්‍ය මණ්ඩලයීය රාජ්‍ය නායක සමුළුව සඳහා වන සූදානම පිළිබඳව ජනාධිපතිතුමා ටැන්සානියානු ජනාධිපතිතුමා දැනුවත් කළේය.ශ‍්‍රී ලංකාවේ පැවැත්වෙන සමුළුවට ටැන්සානියාවේ පූර්ණ සහයෝගය යළි පළ කළ කික්වෙතේ මහතා සෙසු අන්තර්ජාතික වේදිකාවල දී ද නිරන්තරයෙන් ශ‍්‍රී ලංකාවට සහයෝගය ලබා දෙන බව පැවසීය.කික්වෙතේ මහතා විසින් රාජ්‍ය නායක නිල නිවසේ දී පවත්වන ලද රාත‍්‍රී භෝජන සංග‍්‍රහයකට ද ජනාධිපතිතුමා ඇතුළු දූත පිරිස සහභාගී වූහ.විදේශ අමාත්‍ය මහාචාර්ය ජී.එල්. පීරිස්, ක‍්‍රීඩා අමාත්‍ය මහින්දානන්ද අලූත්ගමගේ, මහජන සම්බන්ධතා හා මහජන කටයුතු අමාත්‍ය මර්වින් සිල්වා, විදේශ අමාත්‍යාංශයේ අධීක්‍ෂණ මන්ත‍්‍රී සජින් ද වාස් ගුණවර්ධන, පාර්ලිමේන්තු මන්ත‍්‍රීවරුන් වන ලොහාන් රත්වත්තේ, ලක්‍ෂ්මන් වසන්ත පෙරේරා, ජනාධිපති ලේකම් ලලිත් වීරතුංග සහ මහ බැංකු අධිපති අජිත් නිවාඞ් කබ්රාල් යන මහත්වරු ද මෙම අවස්ථාවට එක්වුහ..